Author: Ingr
Last saved by: lichnerova
Company: Hewlett-Packard Company

PREDKLADACIA SPRÁVA

Návrh zákona, ktorým sa mení a dopĺňa zákon č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov a ktorým sa mení  zákon č. 543/2002 Z. z. o ochrane prírody a krajiny v znení neskorších predpisov sa predkladá podľa Plánu legislatívnych úloh vlády Slovenskej republiky na rok 2013.
Návrh zákona  sa predkladá najmä z dôvodu zosúladenia právneho stavu s potrebami praxe. 
Účelom návrhu zákona je zabezpečiť efektívne fungovanie Environmentálneho fondu a sprehľadniť a zefektívniť postup poskytovania podpory Environmentálnym fondom. Návrh zákona zohľadňuje viacročné skúsenosti s problematikou poskytovania podpory Environmentálnym fondom, ako aj reaguje na aktuálnu problematiku týkajúcu sa životného prostredia a jej právnu úpravu. Návrh zákona taktiež upravuje vo viacerých ustanoveniach  zákona nesprávne právne pojmy, ktoré v praxi spôsobovali rôzne komplikácie pri ich výklade.   
Návrh zákona v Čl. II novelizuje zákon č. 543/2002 Z. z.  o ochrane prírody a krajiny v znení neskorších predpisov. Vypustil sa  zdroj Environmentálneho fondu, ktorým bolo vstupné do chráneného územia z dôvodu, že vstupné do chráneného úzenia nebolo vyberané a tak nebolo zdrojom Environmentálneho fondu. Vyberanie tohto vstupného bude vykonávať organizácia ochrany prírody – Štátna ochrana prírody a krajiny Slovenskej republiky.

Návrh zákona nebude mať vplyv na štátny rozpočet, rozpočty obcí a vyšších územných celkov, podnikateľské prostredie, informatizáciu spoločnosti, ani sociálny a environmentálny vplyv.
Návrh zákona je v súlade s Ústavou Slovenskej republiky, s ostatnými zákonmi, ako aj s medzinárodnými zmluvami.
Návrh zákona bol v  medzirezortnom pripomienkovom konaní od 28. januára 2013 do 15. februára 2013. Zásadné pripomienky uplatnilo Ministerstvo hospodárstva Slovenskej republiky, Ministerstvo pôdohospodárstva a rozvoja vidieka Slovenskej republiky, Republiková únia zamastnávateľov a Úrad na ochranu osobných údajov Slovenskej republiky, s ktorými sa uskutočnili rozporové konania dňa 6. marca 2013. Rozporové konanie so štátnym tajomníkom  Ministerstva hospodárstva Slovenskej republiky sa uskutočnilo dňa 18. marca 2013 a so štátnym tajomníkom  Ministerstva pôdohospodárstva a rozvoja vidieka Slovenskej republiky dňa 20. marca 2013.  
Dátum účinnosti a dĺžka legisvakancie návrhu zákona sú navrhnuté tak, aby verejnosť mala dostatok času na oboznámenie sa so schválenými zmenami a doplnkami.
Návrh zákona nemá byť predmetom vnútrokomunitárneho pripomienkového konania.
Návrh zákona bol dňa 9. apríla 2013 prerokovaný Legislatívnou radou vlády Slovenskej republiky, ktorá odporučila vláde Slovenskej republiky návrh zákona s pripomienkami schváliť. 
Návrh zákona, ktorým sa mení a dopĺňa zákon č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov a ktorým sa mení  zákon č. 543/2002 Z. z. o ochrane prírody a krajiny v znení neskorších predpisov sa predkladá bez rozporov.